EDID on lyhenne sanoista Extended Display Identification Data ja se on Video Electronic Standards Associationin (VESA) kehittämä standardi, jonka avulla näyttölaitteet voivat kertoa tietojaan muille laitteille, kuten näytönohjaimille tai mediasoittimille.
EDID:n avulla näyttö voi kertoa mm. sille sopivat resoluutiot ja virkistystaajuudet, näytön fyysisen kuvakoon ja näytön kuvasuhteen, jolloin kuvaa näytölle syöttävä laite voi valita optimaaliset asetukset suoraan, eikä kuluttajan tarvitse täten välttämättä koskea laitteiden asetuksiin.
EDID löytyy useimmista näytöistä ja se on pakollinen kaikissa näyttölaitteissa, joista löytyy HDMI-liitäntä.